CELEX: 32019D1739
Language: hr
Date: 2019-10-16 00:00:00
Title: Provedbena odluka Komisije (EU) 2019/1739 оd 16. listopada 2019. o utvrđivanju hitnih mjera za sprečavanje unošenja u Uniju virusa Rose Rosette i njegova širenja unutar Unije (priopćeno pod brojem dokumenta C(2019) 7328)

18.10.2019   
               
               
                  HR
               
               
                  Službeni list Europske unije
               
               
                  L 265/12
               
            
         PROVEDBENA ODLUKA KOMISIJE (EU) 2019/1739
         оd 16. listopada 2019.
         o utvrđivanju hitnih mjera za sprečavanje unošenja u Uniju virusa Rose Rosette i njegova širenja unutar Unije
         (priopćeno pod brojem dokumenta C(2019) 7328)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno treću rečenicu njezina članka 16. stavka 3.,
         budući da:
         
                     (1)
                  
                  
                     Virus Rose Rosette („navedeni organizam”) štetan je organizam koji trenutačno nije naveden u Prilogu I. ni Prilogu II. Direktivi 2000/29/EZ.
                  
               
                     (2)
                  
                  
                     Nije poznato da su navedeni organizam ili njegov prijenosnik Phyllocoptes fructiphilus prisutni na području Unije. Međutim, analiza rizika od štetnih organizama koju je provela Europska i mediteranska organizacija za zaštitu bilja (EPPO) pokazala je da bi navedeni organizam mogao imati vrlo štetne učinke na zdravlje bilja u Uniji, posebno na proizvodnju svih vrsta ruža.
                  
               
                     (3)
                  
                  
                     S obzirom na te dokaze i na stalno širenje navedenog organizma, bilje podložno zarazi tim organizmom trebalo bi podlijegati posebnim mjerama kada se u Uniju unosi iz trećih zemalja u kojima je taj štetni organizam prisutan (Kanada, Indija i SAD) te bi mu trebao biti priložen fitosanitarni certifikat.
                  
               
                     (4)
                  
                  
                     Tim bi se posebnim mjerama na području Unije trebalo osigurati pravovremeno otkrivanje navedenog organizma i njegova prijenosnika, utvrditi zahtjevi u pogledu unošenja navedenog bilja u Uniju i službene provjere pri unošenju tog bilja u Uniju.
                  
               
                     (5)
                  
                  
                     Države članice trebale bi osigurati informiranje svake osobe koja pod svojom kontrolom ima bilje koje može biti zaraženo navedenim organizmom o njegovoj mogućoj prisutnosti i mjerama koje treba poduzeti.
                  
               
                     (6)
                  
                  
                     Države članice trebale bi provoditi godišnje preglede radi utvrđivanja prisutnosti navedenog organizma na svojem državnom području kako bi osigurale proaktivniji pristup u borbi protiv udomaćivanja i širenja tog organizma.
                  
               
                     (7)
                  
                  
                     Trebalo bi utvrditi zahtjeve u pogledu unošenja u Uniju biljaka vrste Rosa spp., osim sjemena, podrijetlom iz Kanade, Indije ili SAD-a (navedeno bilje) kao i provođenje službenih kontrola pri njihovu unošenju u Uniju. Te su mjere potrebne kako bi se osigurala pojačana zaštita područja Unije od unošenja i širenja navedenog organizma.
                  
               
                     (8)
                  
                  
                     Kako bi se nadležnim službenim tijelima i specijaliziranim gospodarskim subjektima omogućila prilagodba tim zahtjevima, ova bi se Odluka trebala primjenjivati od 1. studenoga 2019.
                  
               
                     (9)
                  
                  
                     Ova bi Odluka trebala biti privremena i primjenjivati se do 31. srpnja 2022. kako bi se do tog datuma omogućilo njezino preispitivanje.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        „navedeni organizam” znači virus Rose Rosette;
                     
                  
                        (b)
                     
                     
                        „navedeno bilje” znači biljke, osim sjemena, vrste Rosa spp. podrijetlom iz Kanade, Indije ili SAD-a;
                     
                  
                        (c)
                     
                     
                        „navedeni prijenosnik” znači Phyllocoptes fructiphilus.
                        
                     
                  
         
            Članak 2.
            Zabrana unošenja i premještanja unutar Unije
            Zabranjuje se unošenje navedenog organizma u Uniju te njegovo širenje unutar Unije.
         
         
            Članak 3.
            Otkrivanje navedenog organizma ili sumnja na njegovu prisutnost
            Države članice dužne su osigurati da se svaku osobu koja pod svojom kontrolom ima bilje koje bi moglo biti zaraženo navedenim organizmom ili njegovim prijenosnikom odmah obavijesti o prisutnosti ili sumnji na prisutnost navedenog organizma i njegova prijenosnika, o mogućim posljedicama i rizicima te o mjerama koje treba poduzeti.
         
         
            Članak 4.
            Pregledi čija je svrha utvrditi je li navedeni organizam prisutan na državnim područjima država članica
            
               1.   Države članice provode godišnje preglede kako bi utvrdile jesu li navedeni organizam ili njegov prijenosnik prisutni na navedenom bilju na njihovu državnom području. Te preglede provodi nadležno službeno tijelo ili se oni provode pod službenim nadzorom nadležnog službenog tijela.
            
            
               2.   Ti pregledi uključuju uzorkovanje i ispitivanje te se temelje na priznatim znanstvenim i tehničkim načelima kad je riječ o mogućnosti otkrivanja navedenog organizma i navedenog prijenosnika.
            
            
               3.   Države članice svake godine dostavljaju Komisiji i drugim državama članicama rezultate pregleda provedenih prethodne kalendarske godine.
            
         
         
            Članak 5.
            Zahtjevi u pogledu unošenja navedenog bilja u Uniju
            
               1.   Navedeno bilje smije se unijeti u Uniju samo ako su ispunjeni sljedeći zahtjevi:
               
                           (a)
                        
                        
                           prati ga fitosanitarni certifikat iz članka 13. stavka 1. točke ii. Direktive 2000/29/EZ;
                        
                     
                           (b)
                        
                        
                           u skladu je sa stavkom 2., 3. ili 4., a tekst relevantnog zahtjeva potrebno je navesti na fitosanitarnom certifikatu u rubrici „Dodatna deklaracija”.
                        
                     
            
               2.   Navedeno bilje uzgojeno je na području za koje je nacionalna organizacija za zaštitu bilja u skladu s relevantnim međunarodnim normama za fitosanitarne mjere utvrdila da na njemu navedeni organizam nije prisutan te nikada tijekom svojeg života nije izneseno s toga područja; naziv tog područja navodi se u fitosanitarnom certifikatu u rubrici „mjesto podrijetla”;
            
            
               3.   Navedeno bilje uzgojeno je na mjestu proizvodnje na kojem za vrijeme službenih inspekcijskih pregleda od početka posljednje sezone rasta nisu primijećeni simptomi zaraze navedenim organizmom ni prisutnost navedenog prijenosnika te nikada tijekom svojeg života nije izneseno s toga područja. Osim toga ispunjeni su sljedeći uvjeti:
               
                           (a)
                        
                        
                           navedeno bilje za sadnju uzorkovano je i ispitano prije izvoza te je utvrđeno da navedeni organizam nije prisutan;
                        
                     
                           (b)
                        
                        
                           Navedeno bilje, osim biljaka za sadnju, pregledano je i, u slučaju simptoma, uzorkovano je i ispitano prije izvoza na prisutnost navedenog organizma te je utvrđeno da taj organizam nije prisutan.
                        
                     
            
               4.   Navedeno bilje u obliku kulture tkiva koje nije podrijetlom s područja na kojem nije prisutan navedeni organizam proizvedeno je od matičnih biljaka koje su ispitane i nisu pokazale simptome zaraze navedenim organizmom.
            
            
               5.   Navedeno bilje smije se unijeti u Uniju samo ako su se rukovanje njime, njegovo pakiranje i prijevoz odvijali na takav način da se spriječi zaraza navedenim prijenosnikom.
            
         
         
            Članak 6.
            Službene provjere pri unošenju u Uniju
            Sve pošiljke navedenog bilja podvrgavaju se službenim provjerama na mjestu ulaska u Uniju ili na mjestu odredišta kako je predviđeno Direktivom Komisije 2004/103/EZ (2).
         
         
            Članak 7.
            Usklađenost
            U cilju usklađenosti s ovom Odlukom države članice dužne su staviti izvan snage ili izmijeniti mjere koje su donijele radi zaštite od unošenja ili širenja navedenog organizma. One o tim mjerama odmah obavješćuju Komisiju.
         
         
            Članak 8.
            Datum početka primjene
            Ova Odluka primjenjuje se od 1. studenoga 2019.
         
         
            Članak 9.
            Datum prestanka primjene
            Ova Odluka primjenjuje se do 31. srpnja 2022.
         
         
            Članak 10.
            Adresati
            Ova je Odluka upućena državama članicama.
         
         
            Sastavljeno u Bruxellesu 16. listopada 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 169, 10.7.2000., str. 1.
         
            (2)  Direktiva Komisije 2004/103/EZ od 7. listopada 2004. o provjerama identiteta i zdravstvenog stanja bilja, biljnih proizvoda ili drugih nadziranih predmeta navedenih u dijelu B Priloga V. Direktivi Vijeća 2000/29/EZ, koji se mogu obavljati na mjestu koje nije točka ulaza u Zajednicu ili na mjestu u blizini te o navođenju uvjeta koji se odnose na te preglede (SL L 313, 12.10.2004., str. 16.).